《绍庆府教厅瑞麦》
宋代·阳枋

耕稼问黔巑，禾黍悭培塿。
秀实仅有之，嘉祥藐乌睹。
府主金华仙，农事躬缅缕。
暖律笑吹邹，长府肯为鲁。
节用寓封殖，宽片从字抚。
去年民病获，公把漏天补。
今趁机春耕。公有月额雨。
至和委来牟，两岐分艺圃。
双秀可奇观，三颖骇珍吐。
一如荀氏龙，头角森踽踽。
一如贾氏虎，传彪称最怒。
友于好弟兄，长岐支伛偻。
芒颖乍峥嵘，襁褓辞妪姆。
苗脉共根株，万物本乎祖。
见说西家牛，二犊同一乳。
琐碎众难并，异闻杳前古。
归功二千石，为言的有主。
忆昔辛丑间，红尘飞白羽。
陆海沈炊烟，原田没棒楛。
殿角深顾忧，宅西命山甫。
太平登九年，鱼凫蔼生聚。
长啸孤云端，汉中我疆宇。
片心天地通，助顺知已许。
畜繁田不芜，麦瑞富高庾。
万灶饱貔貅，余勇洵可贾。
坐缚长桥蛟，行却九关虎。
挈还天子地，醉言执童羖。
衮衣逐归禾，上瑞此焉取。
癯儒嘉闻言，中夜长起舞。

作者简介：阳枋（1187-1267），字正父，原名昌朝，字宗骥，合州巴川（今重庆铜梁东南）人。居字溪小龙潭之上，因号字溪。